Title: ประกาศองค์การบริหารส่วนตำบลในคลองบางปลากด เรื่อง การดำเนินการตามพระราชบัญญัติข้อมูลข่าวสารของราชการ พ.ศ. 2540 เกี่ยวกับการจัดระบบข้อมูลข่าวสารส่วนบุคคลของหน่วยงานราชการส่วนท้องถิ่น

ประกาศองค์การบริหารส่วนตำบลในคลองบางปลากด

ประกาศองค์การบริหารส่วนตำบลในคลองบางปลากด
เรื่อง
การดำเนินการตามพระราชบัญญัติข้อมูลข่าวสารของราชการ พ.ศ. ๒๕๔๐
เกี่ยวกับการจัดระบบข้อมูลข่าวสารส่วนบุคคลของหน่วยงานราชการส่วนท้องถิ่น[๑]

ด้วยพระราชบัญญัติข้อมูลข่าวสารของราชการ
พ.ศ. ๒๕๔๐ มาตรา ๒๓ (๓) กำหนดให้หน่วยงานของรัฐจัดให้มีการพิมพ์ในราชกิจจานุเบกษา
และการตรวจสอบแก้ไขให้ถูกต้องอยู่เสมอ เกี่ยวกับการจัดระบบข้อมูลข่าวสารส่วนบุคคล
คือประเภทบุคคลที่มีการจัดเก็บข้อมูลไว้ ประเภทของระบบข้อมูลข่าวสารส่วนบุคคล
ลักษณะของการใช้ข้อมูลตามปกติ วิธีการขอตรวจดูข้อมูลข่าวสารของเจ้าของข้อมูล
วิธีการขอให้แก้ไขเปลี่ยนแปลงข้อมูล และแหล่งที่มาของข้อมูล

เพื่อปฏิบัติตามพระราชบัญญัติข้อมูลข่าวสารดังกล่าว
องค์การบริหารส่วนตำบลในคลองบางปลากด
จึงได้จัดระบบข้อมูลข่าวสารส่วนบุคคลของหน่วยงานราชการส่วนท้องถิ่น
อำเภอพระสมุทรเจดีย์ จังหวัดสมุทรปราการ ดังนี้

๑.
 ประเภทของบุคคลที่มีการจัดเก็บข้อมูลไว้
๑.๑
พนักงานส่วนตำบล เจ้าหน้าที่ทุกระดับสังกัดองค์การบริหารส่วนตำบลในคลองบางปลากด
๑.๒
สมาชิกสภาองค์การบริหารส่วนตำบลในคลองบางปลากด
๑.๓
ลูกจ้างประจำ พนักงานจ้าง สังกัดองค์การบริหารส่วนตำบลในคลองบางปลากด
๒.
 ประเภทของระบบข้อมูลข่าวสารส่วนบุคคล
๒.๑
สมุดประวัติ ก.พ. ๗
๒.๒
ทำเนียบประวัติ แฟ้มประวัติ ทะเบียนสมาชิก

๓.
 ลักษณะการใช้ข้อมูลตามปกติ
ใช้ในการบริหารงานบุคคลขององค์การบริหารส่วนตำบลในคลองบางปลากด

๔.
 วิธีการขอตรวจดูข้อมูลข่าวสารของเจ้าของข้อมูล
๔.๑
กรอกแบบขอตรวจสอบข้อมูลส่วนบุคคลต่อเจ้าหน้าที่ผู้รับผิดชอบ
๔.๒
ผู้มีอำนาจขององค์การบริหารส่วนตำบลในคลองบางปลากด ได้แก่
ประธานกรรมการบริหารองค์การบริหารส่วนตำบลในคลองบางปลากด ผู้รักษาราชการแทน
หรือเจ้าหน้าที่ผู้รับมอบหมายเป็นผู้พิจารณาอนุมัติ หรืออนุมัติ
และเจ้าหน้าที่ผู้รับผิดชอบจะดำเนินการต่อไป

๕.
 วิธีการขอแก้ไขเปลี่ยนแปลงข้อมูล
๕.๑
ขอเปลี่ยนแปลงแก้ไขวัน เดือน ปีเกิด ของพนักงานส่วนตำบลและลูกจ้าง
ปฏิบัติตามระเบียบสำนักนายกรัฐมนตรีว่าด้วยการขอแก้ไขวัน เดือน ปีเกิด
ในทะเบียนประวัติข้าราชการ พ.ศ. ๒๕๓๗
๕.๒
การแก้ไขเพิ่มเติมรายการในแฟ้มประวัติ ก.พ. ๗ มีแนวปฏิบัติดังนี้
๑)
การผ่านการอบรม ดูงาน
และได้รับเครื่องราชอิสริยาภรณ์แจ้งการเปลี่ยนแปลงหรือเพิ่มเติมโดยสำเนาหลักฐานที่เกี่ยวข้อง
ให้องค์การบริหารส่วนตำบลในคลองบางปลากด จำนวน ๓ ชุด
๒)
การเพิ่มวุฒิการศึกษา ใช้หลักฐานสำเนาประกาศนียบัตร ปริญญาบัตร
และสำเนาใบแสดงผลการศึกษา จำนวน ๓ ชุด
๓)
การเปลี่ยนชื่อตัว ชื่อสกุล ให้แจ้งการเปลี่ยนแปลง
โดยแนบสำเนาเอกสารหลักฐานใบเปลี่ยนชื่อตัว ชื่อสกุล พร้อมกับแนบ ทร. ๑๔
(สำเนาทะเบียนบ้าน)
๔)
การเพิ่มรายการอื่น ๆ เช่น การได้รับคัดเลือกเป็นพนักงานส่วนตำบลดีเด่นฯ
ให้ส่งสำเนาใบประกาศหรือหลักฐานอื่น ๆ จำนวน ๑ ชุด

๖.
 แหล่งที่มาของข้อมูล
๖.๑
เจ้าของประวัติ
๖.๒
คำสั่งแต่งตั้ง โยกย้าย และคำสั่งอื่น ๆ ของต้นสังกัด
๖.๓
ผลการเลือกตั้ง และแต่งตั้ง

จึงประกาศให้ทราบโดยทั่วกัน

ประกาศ ณ วันที่ ๑๐
พฤศจิกายน พ.ศ. ๒๕๕๘
เฉลิมศักดิ์  จันทร์จีน
นายกองค์การบริหารส่วนตำบลในคลองบางปลากด

ปริยานุช/จัดทำ
๒๙ ธันวาคม
๒๕๕๘

วริญา/ตรวจ
๗ มกราคม ๒๕๕๙

[๑] ราชกิจจานุเบกษา
เล่ม ๑๓๒/ตอนที่ ๑๓๓ ง/หน้า ๑๘๐/๒๔ ธันวาคม ๒๕๕๘